Document ID: 32015D0155

DEĊIŻJONI TAL-KUNSILL (UE) 2015/155
tas-27 ta' Jannar 2015
dwar il-pożizzjoni li trid tittieħed f'isem l-Unjoni Ewropea fi ħdan il-Kumitat dwar il-Kummerċ fil-Prodotti stabbilit mill-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra, fir-rigward tal-adozzjoni tar-regoli ta' amministrazzjoni tal-Kwota tar-Rata Tariffarja
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,
Wara li kkunsidra l-proposta mill-Kummissjoni Ewropea,
Billi:
(1)
Il-Ftehim ta' Kummerċ Ħieles bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra (1) (“il-Ftehim”) ġie ffirmat fis-6 ta' Ottubru 2010.
(2)
F'konformità mal-Artikolu 15.10(5) tiegħu, il-Ftehim ġie applikat provviżorjament mill-1 ta' Lulju 2011 sakemm jitlestew il-proċeduri għall-konklużjoni tiegħu.
(3)
L-Artikolu 15.1 tal-Ftehim jistabbilixxi Kumitat tal-Kummerċ li, fost oħrajn, għandu l-kompitu li jiżgura li l-Ftehim jaħdem kif suppost u li jissorvelja l-ħidma tal-kumitati speċjalizzati kollha.
(4)
Skont l-Artikolu 15.2 tal-Ftehim, ġew stabbiliti kumitati speċjalizzati taħt il-patroċinju tal-Kumitat tal-Kummerċ. Il-Kumitat tal-Kummerċ fil-Prodotti, skont l-Artikolu 2.16 tal-Ftehim, huwa wieħed minn dawk il-kumitati speċjalizzati.
(5)
F'konformità mal-punt 2 tal-Appendiċi 2-A-1 tal-Ftehim, huwa possibbli għall-Korea li tuża sistema ta' rkant biex tamministra u timplimenta l-Kwoti tar-Rata Tariffarja (“TRQs”) applikati mill-Korea għall-ħalib u l-krema, il-butir, l-għasel u l-larinġ li joriġinaw fl-Unjoni fuq il-bażi tal-Ftehim. It-termini tas-sistema ta' rkant għandhom jiġu stabbiliti bi ftehim reċiproku tal-Partijiet fi ħdan il-Kumitat tal-Kummerċ fil-Prodotti.
(6)
F'konformità mal-punt 3 tal-Appendiċi 2-A-1 tal-Ftehim, huwa possibbli għall-Korea li tuża sistema ta' ħruġ ta' liċenzji biex tamministra u timplimenta ċerti TRQs. Il-Partijiet għandhom jiftiehmu fi ħdan il-Kumitat dwar il-Kummerċ tal-Prodotti rigward il-politiki u l-proċeduri għas-sistema ta' ħruġ ta' liċenzji, inkluża l-eliġibbiltà sabiex jiġu rċevuti l-kwantitajiet ta' TRQ, u kull bidla jew emenda għal dawn.
(7)
Huwa meħtieġ li tiġi stabbilita l-pożizzjoni li għandha tittieħed f'isem l-Unjoni fi ħdan il-Kumitat tal-Kummerċ fil-Prodotti rigward ir-regoli ta' amministrazzjoni tat-TRQ.
(8)
Id-deċiżjoni konġunta għandha tittieħed permezz ta' skambju ta' noti bejn l- Unjoni u l-Korea, li jkunu ffirmati minn rappreżentant tal-Kummissjoni f'isem l- Unjoni.
(9)
Il-pożizzjoni tal-Unjoni fi ħdan il-Kumitat tal-Kummerċ fil-Prodotti għandha għalhekk tkun imsejsa fuq l-abbozz tadDeċiżjoni tal-Kumitat tal-Kummerċ fil-Prodotti li jinsab anness ma' din id-Deċiżjoni.
ADOTTA DIN ID-DEĊIŻJONI:
Artikolu 1
Il-pożizzjoni li trid tittieħed f'isem l-Unjoni fi ħdan il-Kumitat tal-Kummerċ fil-Prodotti stabbilit mill-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra, fir-rigward tal-adozzjoni tar-regoli ta' amministrazzjoni tat-TRQ, għandha tkun imsejsa fuq l-abbozz tad-Deċiżjonital-Kumitat tal-Kummerċ fil-Prodotti li jinsab anness ma' din id-Deċiżjoni.
Jista' jintlaħaq ftehim dwar korrezzjonijet tekniċi minuri fl-abbozz tad-Deċiżjoni tal-Kumitat tal-Kummerċ fil-Prodotti mir-rappreżentanti tal-Unjoni f'dak il-Kumitat mingħajr il-ħtieġa ta' Deċiżjoni ġdida tal-Kunsill.
Artikolu 2
Din id-Deċiżjoni tidħol fis-seħħ fid-data tal-adozzjoni tagħha.
Magħmul fi Brussell, is-27 ta' Jannar 2015.

Labels: 3
15
18